Щхьэлыкъуэдэсхэм хуащIа тыгъэ
Щхьэлыкъуэ къуажэм дэт етIуанэ курыт еджапIэм иджыблагъэ гуфIэгъуэ махуэшхуэ щекIуэкIащ — школым егъэщIылIауэ яухуа сабий садыщIэм и бжэхэр хузэIуахащ илъэси 2 — 7 зи ныбжь цIыкIуи 160-м. ЦIыху мин 11 щыпсэу къуажэшхуэм папщIэ а Iуэхугъуэр икъукIэ гуфIэгъуэшхуэщ.
ГуфIэгъуэмрэ дэрэжэгъуэмрэ я гум щызу еджапIэ пщIантIэ хуитым щызэхуэса сабий цIыкIухэмрэ адэ-анэхэмрэ къахуеблэгъат хьэщIэ лъапIэ куэд. Абыхэм ящыщщ КъБР-м и Парламентым и УнафэщIым и япэ къуэдзэ Жаным Руслан, республикэм и Iэтащхьэм и Администрацэм и УнафэщIым и къуэдзэ Власов Александр, Шэджэм щIыналъэм и щIыпIэ администрацэм и Iэтащхьэ Бакъ Руслан, КъБР-м егъэджэныгъэмрэ щIэныгъэмкIэ и министрым и къуэдзэ Абазэ Барэсбий, «Урысей зэкъуэт» партым и Къэбэрдей-Балъкъэр къудамэм и исполкомым и унафэщI Канунниковэ Татьянэ, Парламентым и депутатхэр, къуажэхэм я администрацэхэм я лэжьакIуэхэр.
Къызэхуэсахэм я пащхьэ къыщыпсэлъа, сабий садым и унафэщI Хъутат Луизэ жиIащ а еджапIэр къызэIуахыным зи гуащIэрэ мылъкурэ хэзылъхьахэм фIыщIэшхуэ зэрахуэфащэр. Апхуэдэу абы къыхигъэщащ садыр зыхуэныкъуэхэмкIэ къызэгъэпэщынымкIэ куей, къуажэ администрацэхэр, «Урысей зэкъуэт» партыр, цIыху щхьэхуэхэр дэIэпыкъуэгъу зэрыхъуар.
Бакъ Руслан гуапэу ехъуэхъуащ IуэхущIапIэм и лэжьакIуэхэми адэ-анэхэми.
— Шэджэм щIыналъэм и къуажэхэм сабий 500-м нэс зэкIуалIэ хъун IуэхущIапIэхэр зэман кIэщIым къриубыдэу къыщызэIутхыну ди мурадщ икIи абыхэм я нэхъ инхэм ящыщщ нобэ зи бжэхэр зэIуаха мы унэр. Шэч къытесхьэркъым нобэрей ди гъэсэн цIыкIухэр лъэпкъыр дызэрыгушхуэн щIэблэу къызэрытщIэувэнум, — жиIащ абы.
Жаным Руслани къызэхуэсахэм захуигъэзащ хъуэхъу псалъэхэмкIэ икIи къыхигъэщащ ахэр щIызэхуэса Iуэхугъуэр «Сабий садхэр — сабийхэм папщIэ» республикэ программэм ипкъ иткIэ гъэзэщIапхъэхэм ящыщу зэрыщытыр, цIыхухэм я псэукIэм нэхъри зиужьынымкIэ абы мыхьэнэшхуэ зэриIэр.
Садым и гъэсэн цIыкIухэм ягъэхьэзыра концерт цIыкIур ягъэлъэгъуа нэужь, Бакъ Русланрэ Власов Александррэ щIыхьэпIэм щызэпраша лентI плъыжьыр зэпаупщIри, «дыщэ IункIыбзэIухыр» Хъутат Луизэ IэщIалъхьащ. Абы и ужькIэ хьэщIэхэр ирагъэблэгъащ сабий садым и пэшхэм. Зыхуеину псомкIи къызэгъэпэща пэш хуитхэр сабийхэм я ныбжьыр къэлъытауэ зэлъыIухащ: джэгупIэхэм, шхапIэхэм, зыгъэпсэхупIэхэм, щыжеину пэшхэм щIэлъ хьэпшыпхэр псори щIэуэ къащэхуащ. ХьэщIэхэм псом хуэмыдэу ягу ирихьащ спорт и лъэныкъуэкIэ сабийхэм зегъэужьыным, я узыншагъэр егъэфIэкIуэным хуэунэтIа залышхуэмрэ абы къыщагъэсэбэп Iэмэпсымэхэмрэ.
Хъутат Луизэ къызэрыджиIамкIэ, гъэсакIуи 10-рэ абыхэм я дэIэпыкъуэгъуу цIыхуи 5-рэ я лэжьыгъэ IэнатIэхэм пэрыуващ нобэкIэ къащта сабии 120-м ядэлэжьэну. Апхуэдэ щIыкIэкIэ, щIэныгъэ зыбгъэдэлъ цIыхухэр къуажэм лэжьапIэншэу дэмысу, сабийхэм яхэтыну Iэмал ягъуэтащ.
— Гъэсэныгъэ екIу зыхэлъ цIыху нэсу ди щIэблэр жылагъуэм хэгъэхьэныр дэтхэнэ адэ-анэми къэралми къапэщылъ къалэн нэхъыщхьэхэм ящыщщ. Къэралым и зэIузэпэщыгъэр псом япэу къызэралъытэр абы сабийм, унагъуэм щаIэ пщIэрщ, гулъытэрщ. А IэнатIэхэр нэхъри щефIакIуэ, сабийхэм яхуэгъэза къэрал гулъытэр нэхъыбэж щыхъу зэманщи, ди гугъэщ тлъэкI къэдмыгъанэу ди гуащIэ а Iуэхум хэтлъхьэну, — жиIащ Хъутатым.
ЩОДЖЭН Iэминат.
